**Ֆլորենս Փյու** (անգլ.՝ Florence Pugh, հունվարի 3, 1996(1996-01-03), Օքսֆորդ, Հարավարևելյան Անգլիա, Անգլիա, Միացյալ Թագավորություն), բրիտանացի դերասանուհի։ «Փոքրիկ տիկնայք» ֆիլմի համար առաջադրվել է BAFTA և Օսկար մրցանակների։

Կենսագրություն
--------------

Ֆլորենս Փյուն ծնվել է 1996 թվականին Մեծ Բրիտանիայի Օքսֆորդ քաղաքում` ճաշարանատիրոջ և բալետի պարուհու ընտանիքում։ Ավագ եղբայրը դերասան և երաժիշտ Թոբի Սեբաստիանն է։

Ծնողների հետ բնակվել է Իսպանիայում, որտեղ առաջին անգամ` 6 տարեկանում, խաղացել է դպրոցի թատրոնում։ 2007 թվականին ընդունվել է Վիչվուդի դպրոց, իսկ 2009 թվականին՝ Սուրբ Էդուարդի դպրոց (ժամանակին այնտեղ հաճախել են Լոուրենս Օլիվիեն, Քիթ Հարինգթոնը և Էմիլիա Քլարկը)։

Ֆլորենսը երգում է և երգեր գրում, ինչպես նաև նվագում կիթառ և դաշնամուր։

Գործունեություն
---------------

Ֆլորենսը ֆիլմերում սկսել է նկարահանվել 2014 թվականին։ Նրա առաջին նախագիծը եղել է «Անկումը» ֆիլմը, որտեղ նրա խաղընկերը Մեյսի Ուիլյամսն է։ The Irish Times-ից Թարա Բրեյդին Ֆլորենսի խաղն «Անկումում» որակել է բացառիկ։ Բացի այդ, այս դերի համար դերասանուհին Լոնդոնի կինոփառատոնում առաջադրվել է «Բրիտանական լավագույն առաջնելույթ» անվանակարգում։ Այնուհետև Ֆլորենսը խաղացել է «Studio City» հեռուստատեսային ֆիլմում։ Իսկ մեկ տարի անց` «Մարչելլա» սերիալում և «Լեդի Մակբեթ» ֆիլմում, որի համար արժանացել է մի շարք անվանակարգերի և հեղինակավոր մրցանակների` ներառյալ BAFTA մրցանակի «Տարվա առաջընթաց» անվանակարգում։ Նիկոլայ Լեսկովի «Մցենի շրջանի Լեդի Մակբեթ» ստեղծագործության հիման վրա նկարահանված ֆիլմում Ֆլորենսը մարմնավորել է մի աղջկա, որը դժբախտաբար ամուսնացել է իրենից տարիքով մեծ տղամարդու հետ։ *Variety-ից* Գայ Լոջը նշել է դերասանուհու մեծ տաղանդը և գովել, թե ինչպես է Ֆլորենսը կարողացել ներկայացնել իր հերոսուհու բարդ կերպարանափոխությունը։ 2017 թվականին Ֆլորենսը մասնակցել է «Ուղևոր» և «Պայքար իմ կյանքի դեմ» ֆիլմերի նկարահանումներին։ Վերջինս եղել է նրա հոլիվուդյան առաջին նախագիծը։ Նկարահանման հրապարակում նրա հետ աշխատել են Լինա Հիդին և Դուեյն Ջոնսոնը։

2018 թվականին Ջոն Լե Կարրեի համանուն վեպի հիման վրա նկարահանված «Փոքրիկ թմբկահարուհին» մինի սերիալում խաղացել է գլխավոր դեր։ *Vanity Fair-ից* Ռիչարդ Լոուսոնը Ֆլորենսի դերի մասին գրել է այսպես. «Նա հաջողությամբ հուզակամությունը խառնում է նրբացածության, խելացիությունը` միամտության հետ»։ Նույն տարում թողարկվել են «Օրենքից դուրս արքան» (որտեղ Ֆլորենսը խաղացել է թագավոր Ռոբերտ Բրյուսի երկրորդ կնոջ` Էլիզաբեթ դե Բուրգի դերը), «Չարակամություն» ֆիլմերը և դերասանուհու մասնակցությամբ «Լիր արքա» հեռուստատեսային ֆիլմը։ Վերջինում Ֆլորենսը ներկայացել է Քորդելիայի՝ Լիր արքայի (դերասան` Էնթոնի Հոփքինս) կրտսեր դստեր կերպարով։ 2019 թվականին Ֆլորենսը ռեժիսոր Արի Ասթերի «Արևահավասար» թրիլլերում խաղացել է գլխավոր դեր և նկարահանվել Լուիսա Մեյ Էլքոթի համանուն վեպի նոր էկրանավորման մեջ` «Փոքրիկ տիկիններ» դրամայում։ Vulture հրատարակությունը Ֆլորենսի խաղը թրիլլերում գնահատել է որպես անհավանական տպավորիչ։

2020 թվականին Ֆլորենս Փյուին կարելի է տեսնել Marvel-ի կինեմատոգրաֆիական տիեզերքի «Սև այրի» ֆիլմում` Սկառլեթ Յոհանսոնի խմբում։

Ֆիլմագրություն
--------------

| Տարի |  | Հայերեն անվանում | Բնօրինակ անվանում | Դեր
 |
| --- | --- | --- | --- | --- |
| 2014 | ֆ | Անկում | *The Falling* | Էբբի Մորթիմեր |
| 2015 | հֆ |  | *Studio City* | Կատու |
| 2016 | ս | Մարչելլա | *Marcella* | Կառա Թոմաս |
| 2016 | ֆ | Լեդի Մակբեթ | *Lady Macbeth* | Քեթրին |
| 2018 | ֆ | Ուղևոր | *The Commuter* | Գվեն |
| 2018 | ֆ | Պայքար իմ ընտանիքի դեմ | *Fighting with My Family* | Ռայա Նայթ |
| 2018 | հֆ | Լիր արքա | *King Lear* | Քորդելիա |
| 2018 | ֆ | Օրենքից դուրս արքան | *Outlaw King* | Էլիզաբեթ դե Բուրգ |
| 2018 | ս | Փոքրիկ թմբկահարուհին | *The Little Drummer Girl* | Չարմիան «Չարլի» Ռոսս |
| 2018 | ֆ | Չարակամություն | *Malevolent* | Անժելա |
| 2019 | ֆ | Փոքրիկ տիկնայք | *Little Women* | Էմի Մարչ |
| 2019 | ֆ | Արևահավասար | *Midsommar* | Դանի |
| 2021 | ֆ | Սև այրի | *Black Widow* | Ելենա Բելովա / Սև այրի |
| 2021 | ֆ | Մի՛ անհանգստացիր, սիրելի՜ս | *Don’t Worry Darling* | Էլիս |

Մրցանակներ և անվանակարգեր
-------------------------

| Տարի | Ֆիլմ | Մրցանակ | Անվանակարգ | Արդյունք |
| --- | --- | --- | --- | --- |
| 2017 | «Լեդի Մակբեթ» | Evening Standard British Film Awards | «Տարվա առաջընթաց» | Հաղթանակ |
| Dublin Film Critics' Circle | «Լավագույն դերասանուհի» | Հաղթանակ |
| Բրիտանական անկախ կինոյի մրցանակ | «Լավագույն դերասանուհի» | Հաղթանակ |
| Եվրոպական կինոակադեմիայի մրցանակ | «Լավագույն դերասանուհի» | Առաջադրված
 |
| BAFTA | «Հռչակը տարածվող աստղ» | Առաջադրված
 |
| Կայսրության մրցանակ | «Լավագույն առաջնելույթ» | Առաջադրված
 |
| 2019 | Օրենքից դուրս արքան | BAFTA Scotland | «Լավագույն կինոդերասանուհի» | Առաջադրված
 |
| Արևահավասար | Գոթեմ մրցանակ | «Լավագույն դերասանուհի» | Առաջադրված
 |
| 2020 | Միջազգային կինոփառատոն Սանտա-Բարբարայում (SBIFF) | «Վիրտուոզների մրցանակ» | Հաղթանակ |
| 2020 | Փոքրիկ տիկնայք | Օսկար | Երկրորդ պլանի լավագույն դերասանուհի | Առաջադրված
 |

Ծանոթագրություններ
------------------

1. 1 2
2. ↑
3. ↑  Florence Pugh, Biography
4. ↑  The Falling review: combining kitchen-sink grit and otherworldly mystery
5. ↑  Film Review: ‘Lady Macbeth’
6. ↑  Флоренс Пью
7. ↑  Florence Pugh Proves Herself a Star in The Little Drummer Girl
8. ↑  Florence Pugh
9. ↑  Edelstein, David (2019 թ․ հունիսի 19). «Ari Aster's Midsommar Is an Ambitious, Blurry Horror Trip». *Vulture*. Վերցված է 2019 թ․ հունիսի 26-ին.
10. ↑  Scarlett Johansson’s ‘Black Widow’ Movie Adds Florence Pugh
11. ↑  Dublin Film Critics' Circle(անգլ.) // *Wikipedia*. — 2019-10-12.

|  |  |
| --- | --- |
|  | Վիքիպահեստն ունի նյութեր, որոնք վերաբերում են «Ֆլորենս Փյու» հոդվածին։ |

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Սոցիալական ցանցերում | Թվիթթեր |
|  |
| Ֆոտո, վիդեո և աուդիո | Ինստագրամ · ՅուԹյուբ |
|  |
| Թեմատիկ կայքեր | AllMovie · AlloCiné · ČSFD · Դանիական ազգային ֆիլմագրություն · Discogs · Internet Movie Database · ԿինոՊոիսկ · Metacritic · MusicBrainz · Rotten Tomatoes |
|  |
| Բառարաններ և հանրագիտարաններ | Treccani |
|  |
| 

|  Չափորոշչային վերահսկողություն |
| --- |
|  |
| BNF: 178166433 · CONOR: 305333347 · GND: 115688246X · ISNI: 0000000476506868 · LCCN: no2017137596 · NKC: xx0281779 · NUKAT: n2020003757 · SUDOC: 220156506 · VIAF: 40150170709900012849 · WorldCat VIAF: 40150170709900012849 |

 |

 |